[pic] | ΕΥΡΩΠΑΪΚH ΕΠΙΤΡΟΠΗ |

Βρυξέλλες, 30.3.2010

COM(2010)118 τελικό

2010/0062 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή συμφωνίας εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Κονγκό για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT)

ΑΙΤΙΟΛΟΓΙΚΗ ΕΚΘΕΣΗ

Το σχέδιο δράσης για την επιβολή της δασικής νομοθεσίας, τη διακυβέρνηση και το εμπόριο (FLEGT)[1], το οποίο εγκρίθηκε από το Συμβούλιο το 2003[2], προτείνει δέσμη μέτρων τα οποία περιλαμβάνουν τη στήριξη των χωρών παραγωγής ξυλείας, την πολυμερή συνεργασία για την αντιμετώπιση του εμπορίου παράνομης ξυλείας, την ενίσχυση πρωτοβουλιών του ιδιωτικού τομέα, καθώς επίσης και μέτρα για την αποφυγή επενδύσεων σε δραστηριότητες οι οποίες ενισχύουν την παράνομη υλοτομία. Ο ακρογωνιαίος λίθος του σχεδίου δράσης είναι η σύναψη εταιρικών σχέσεων FLEGT μεταξύ της Ένωσης και των χωρών παραγωγής ξυλείας με σκοπό τον τερματισμό της παράνομης υλοτομίας. Το 2005, το Συμβούλιο εξέδωσε τον κανονισμό (ΕΚ) αριθ. 2173/2005[3], με τον οποίο θεσπίζεται σύστημα αδειών και μηχανισμός για την επαλήθευση της νομιμότητας των εισαγωγών ξυλείας στην Ένωση.

Τον Δεκέμβριο του 2005, το Συμβούλιο εξέδωσε οδηγίες, αναθέτοντας στην Επιτροπή τη διαπραγμάτευση συμφωνιών εταιρικής σχέσης με χώρες παραγωγής ξυλείας σχετικά με την εφαρμογή του σχεδίου δράσης για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας (FLEGT) της ΕΕ και, ιδίως, για την ενθάρρυνση του εμπορίου με αντικείμενο εισαγωγές ξυλείας στην Ένωση, οι οποίες επαληθεύονται ως νόμιμες, από αυτές τις χώρες-εταίρους[4]. Η συμφωνία με το Κονγκό αποτελεί τη δεύτερη σχετική συμφωνία εταιρικής σχέσης η οποία αποτελεί αντικείμενο διαπραγμάτευσης μεταξύ μιας χώρας παραγωγής και της Ένωσης, μετά τη συμφωνία με τη Γκάνα.

Οι διαπραγματεύσεις της Επιτροπής με το Κονγκό άρχισαν τον Ιούνιο του 2008. Οι διαπραγματεύσεις συνεχίστηκαν για περισσότερους από 10 μήνες και περιλάμβαναν τέσσερις συνεδρίες «ενώπιος ενωπίω» και δεκατέσσερις συναντήσεις εργασίας τεχνικής φύσης με βιντεοδιάσκεψη. Κατά τη διάρκεια των διαπραγματεύσεων, η Επιτροπή είχε τη συνδρομή πολλών κρατών μελών όσον αφορά το εν λόγω καθήκον. Η Επιτροπή τηρούσε συστηματικά το Συμβούλιο ενήμερο σχετικά με την πρόοδο των διαπραγματεύσεων με τακτικές εκθέσεις προς την ομάδα «Δάση», καθώς και προς τους επικεφαλής αποστολής και τους εκπροσώπους της ΕΕ με έδρα το Κονγκό. Μετά από κάθε συνεδρία διαπραγμάτευσης, τα συμβαλλόμενα μέρη πραγματοποιούσαν συναντήσεις δημόσιας ενημέρωσης για να ενημερώνουν τα ενδιαφερόμενα μέρη σχετικά με την πρόοδο των συζητήσεων. Επιπλέον, το Κονγκό υιοθέτησε συμμετοχική προσέγγιση και κάλεσε την κοινωνία των πολιτών και τον ιδιωτικό τομέα να συμμετάσχουν στην εκπόνηση της συμφωνίας.

Η συμφωνία πραγματεύεται όλα τα στοιχεία που περιλαμβάνονται στις διαπραγματευτικές οδηγίες του Συμβουλίου. Ειδικότερα, θεσπίζει το πλαίσιο, τα θεσμικά όργανα και τα επιμέρους συστήματα στο πλαίσιο του εθελοντικού συστήματος για τη χορήγηση αδειών FLEGT. Περιγράφει τους ελέγχους της αλυσίδας εφοδιασμού, το νομικό πλαίσιο συμμόρφωσης και τις απαιτήσεις ανεξάρτητου ελέγχου για το σύστημα. Τα προαναφερόμενα ορίζονται στα παραρτήματα της συμφωνίας και παρέχουν λεπτομερή περιγραφή των διαρθρώσεων οι οποίες θα στηρίξουν τη διασφάλιση της νομιμότητας που παρέχεται από την έκδοση άδειας FLEGT. Το Κονγκό εκπόνησε την εφαρμοστέα νομοθεσία μετά από μακρές διαβουλεύσεις με τα ενδιαφερόμενα μερών. Η νομοθεσία αυτή περιλαμβάνει τους νόμους και τις ρυθμίσεις για την χορήγηση των δικαιωμάτων εκμετάλλευσης και εγγραφής των επιχειρήσεων, τη δασική διαχείριση, την εργατική και περιβαλλοντική νομοθεσία, τις φορολογικές απαιτήσεις, τις υποχρεώσεις έναντι της κοινωνίας, όπως η συμμετοχή των αυτοχθόνων πληθυσμών και της κοινωνίας των πολιτών, άλλες υποχρεώσεις που προβλέπονται από τη νομοθεσία που έχει σχέση με τις μεταφορές και την εμπορία ξυλείας, καθώς και τις απαιτήσεις εξαγωγών.

Η συμφωνία υπερβαίνει την κάλυψη σε θέματα προϊόντων που προτείνεται στο παράρτημα II του κανονισμού (CE) αριθ. 2173/2005 για το σύστημα FLEGT και καλύπτει όλα τα εξαγόμενα προϊόντα ξύλου. Το Κονγκό αναλαμβάνει έτσι την υποχρέωση να θεσπίσει ένα σύστημα που θα παράσχει την εγγύηση στην Ένωση ότι όλα τα δασικά προϊόντα που προέρχονται από τη χώρα θα παράγονται νόμιμα, πράγμα που θα πρέπει να συμβάλει θετικά και σταθερά στην ανάπτυξη του Κονγκό.

Η συμφωνία προβλέπει ελέγχους των εισαγωγών στα σύνορα της Ένωσης, όπως θεσπίζονται από τον κανονισμό FLEGT (ΕΚ) αριθ. 2173/2005 και τον σχετικό εκτελεστικό κανονισμό αριθ. 1024/2008. Η συμφωνία περιλαμβάνει περιγραφή της άδειας FLEGT του Κονγκό, η οποία υιοθετεί τη μορφή που ορίζεται στον εν λόγω εκτελεστικό κανονισμό.

Η συμφωνία θεσπίζει ένα μηχανισμό διαλόγου και συνεργασίας με την Ένωση σχετικά με το σύστημα FLEGT, που καλείται μικτή επιτροπή εφαρμογής της συμφωνίας. Επίσης, με την εν λόγω συμφωνία θεσπίζονται αρχές συμμετοχής των ενδιαφερόμενων μερών, κοινωνικής ασφάλισης και διαφάνειας με σκοπό την παρακολούθηση των συνεπειών και την υποβολή εκθέσεων.

Η συμφωνία ορίζει το χρονοδιάγραμμα και τις διαδικασίες για την έναρξη ισχύος της συμφωνίας και την εφαρμογή του συστήματος αδειών. Δεδομένου ότι το Κονγκό θα εκσυγχρονίσει και σχεδιάσει εκ νέου το σύστημα κανονιστικών ρυθμίσεων και διαχείρισης πληροφοριών του, θα εισαγάγει πληρέστερους ελέγχους της αλυσίδας εφοδιασμού και θα θεσπίσει ανεξάρτητη εξακρίβωση της συμφωνίας με τον νόμο, απαιτούνται δύο ή τρία έτη για την ανάπτυξη και τη δοκιμή των νέων συστημάτων, καθώς και για την ενίσχυση των ικανοτήτων της δημόσιας διοίκησης, , της κοινωνίας των πολιτών και του ιδιωτικού τομέα για τα προβλεπόμενα καθήκοντα. Το σύστημα αδειών FLEGT αναμένεται να τεθεί σε πλήρη λειτουργία μέχρι τα μέσα του 2011. Το σύστημα αδειών θα αξιολογηθεί σε σύγκριση με καθορισμένα κριτήρια πριν η ΕΕ αρχίσει την αποδοχή αδειών FLEGT.

2010/0062 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή συμφωνίας εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Κονγκό για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο, και παράγραφος 4 πρώτο εδάφιο, σε συνδυασμό με το άρθρο 218, παράγραφος 6, στοιχείο α),

την πρόταση της Ευρωπαϊκής Επιτροπής,

την έγκριση του Ευρωπαϊκού Κοινοβουλίου[5],

Εκτιμώντας τα ακόλουθα:

(1) Τον Μάιο του 2003, η Ευρωπαϊκή Επιτροπή δημοσίευσε σχέδιο δράσης της Ευρωπαϊκής Επιτροπής για την επιβολή της δασικής νομοθεσίας, τη διακυβέρνηση και το εμπόριο (FLEGT)[6], με το οποίο ζητεί τη λήψη μέτρων για την αντιμετώπιση της παράνομης υλοτομίας μέσω της ανάπτυξης εθελοντικών συμφωνιών εταιρικής σχέσης με χώρες παραγωγής ξυλείας. Τα συμπεράσματα του Συμβουλίου σχετικά με το σχέδιο δράσης εγκρίθηκαν τον Οκτώβριο του 2003[7], το δε Κοινοβούλιο εξέδωσε ψήφισμα τον Ιούλιο του 2005[8].

(2) Σύμφωνα με την απόφαση του Συμβουλίου 2010/XXX της […][9],η συμφωνία εθελοντικής εταιρικής σχέσης μεταξύ της Ευρωπαϊκής Ένωσης και της Δημοκρατίας του Κονγκό για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) υπογράφτηκε από την Επιτροπή στις […], με την επιφύλαξη μεταγενέστερης σύναψής της.

(3) Θα πρέπει να συναφθεί η συμφωνία αυτή,

ΑΠΟΦΑΣΙΖΕΙ:

Άρθρο 1

Με την παρούσα απόφαση συνάπτεται συμφωνία μεταξύ της Ευρωπαϊκής ΄Ενωσης και της Δημοκρατίας του Κονγκό για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή ΄Ενωση (FLEGT).

Το κείμενο της συμφωνίας αυτής επισυνάπτεται στην παρούσα απόφαση.

Άρθρο 2

Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί εξ ονόματος της Ευρωπαϊκής Ένωσης στη γνωστοποίηση σύμφωνα με το άρθρο 28 της συμφωνίας, ώστε να εκφράσει τη συναίνεση της Ευρωπαϊκής Ένωσης να αναλάβει τη σχετική δέσμευση.

Άρθρο 3

Η Ευρωπαϊκή Ένωση εκπροσωπείται από αντιπροσώπους της Επιτροπής στο πλαίσιο της κοινής επιτροπής για την εφαρμογή της συμφωνίας σύμφωνα με το άρθρο 19 της συμφωνίας αυτής.

Τα κράτη μέλη μπορούν να συμμετάσχουν ως μέλη της αντιπροσωπίας της Ευρωπαϊκής Ένωσης στις συνεδριάσεις της κοινής επιτροπής για την εφαρμογή της συμφωνίας.

Άρθρο 4

Για την τροποποίηση των παραρτημάτων της συμφωνίας βάσει του άρθρου 26 της συμφωνίας αυτής, η Επιτροπή εξουσιοδοτείται σύμφωνα με τη διαδικασία που προβλέπεται στο άρθρο 11 παράγραφος 3, του κανονισμού (ΕΚ) αριθ. 2173/2005, να εγκρίνει εξ ονόματος της Ευρωπαϊκής Ένωσης τις τροποποιήσεις αυτές.

Άρθρο 5

Η παρούσα απόφαση αρχίζει να ισχύει από την ημέρα της έκδοσής της. Δημοσιεύεται στην Επίσημη Εφημερίδα της Ευρωπαϊκής Ένωσης.

Η ημερομηνία έναρξης της ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

[1] COM(2003) 251.

[2] ΕΕ C 268, της 7.11.2003.

[3] ΕΕ L 347, της 30.12.2005.

[4] Έγγραφο του Συμβουλίου αριθ. 15102/05, μη δημοσιοποιημένο.

[5] ΕΕ C[…], […] σ. […]

[6] COM(2003) 251.

[7] ΕΕ C 268, της 7.11.2003.

[8] ΕΕ C157E, της 6.07.2006, σ. 482

[9] ΕΕ L[…], […] σ. […]